paragraph_text: Takšonj je također potpomagao kristijanizaciju zemlje te time i jačanje svoje vlasti. Ipak je nastojao izbjeći da za Mađarsku bude nadležna strana biskupija. Pregovarajući s papom Ivanom XII. da Mađarska dobije vlastito crkveno uređenje postigao je to da je papa 961. ili 962. prvi put posvetio biskupa za Mađarsku. Njemačko-rimski car Oton I. spriječio je međutim da taj biskup započne s radom jer je sam htio imati kontrolu nad kristijanizacijom Mađarske. Mađarska je tek u doba Stjepana I. ušla u krug zapadnog kršćanstva.